钦定古今图书集成/明伦汇编/宫闱典/第003卷 > 荆川稗篇 > 《后妃列传序》晋·书
## 钦定古今图书集成/明伦汇编/宫闱典/第003卷 > 荆川稗篇 > 《后妃列传序》晋·书

夫乾坤定位，男女流形，伉俪之义同归，贵贱之名异
等。若乃作配皇极，齐体紫宸，象玉床之连后星，喻金
波之合羲璧。爰自敻古，是谓元妃，降及中年，乃称王
后。四人并列，光于帝喾之宫。二妃同降，著彼有虞之
典。夏商以上，六宫之制，其详靡得而闻焉。姬刘以降，
五翟之规，其事可略而言矣。《周礼》，“天子立一后、三夫”
人，九嫔，二十七世妇，八十一御妻，以听王者内政。故
《昏义》曰：“天子之与后，如日之与月，阴之与阳。”由斯而
谈，其所从来远矣。故能母仪天㝢，助宣王化，德均载
物，比大坤维，宗庙歆其荐羞，穹壤俟其交泰。是以哲
王垂宪，尢重造舟之礼；诗人立言，先奖《葛覃》之训。后
烛流景，所以裁其宴私；房乐希声，是“用节其容止，履
端正本”，抑斯之谓欤。若乃聘纳有方，防闲有礼，肃尊
仪而修四德，体柔范而弘六义。阴教洽于宫闱，淑誉
腾于区域。则元云入户，上帝锡母萌之符；黄神降征，
坤灵赞寿丘之道。终能鼎祚惟永，宗嗣克昌。至若俪
极亏闲，凭天作孽，倒裳衣于衽席，感朓侧于弦望，则
龙漦结衅，宗周鞠为黍苗；燕尾挺灾，隆汉坠其枌社
矣。自曹、刘内主，位以色登，甄卫之家，荣非德举。淫荒挺性，蔑西郊之礼容；婉娈含辞，作南国之奇态。诐谒
由斯外入，秽德。于是内宣，椒掖播晨牝之风，兰殿绝
《河睢》之响。永言彤史，大练之范逾微；缅视青蒲，脱珥
之猷替矣。晋承其末，与世污隆；宣皇创基，功弘而道
屈；穆后一善，𪟝侔于十乱。洎乎太祖，始亲选良家，既
而帝掩纨扇，躬行请托。后采长白，实彰妒忌之情；贾
纳短青，竟践覆亡之辙。得失遗迹，焕在绨缃。兴灭所
由，义同画一。故列其本事，以为《后妃传》云。